A BIZOTTSÁG 239/2007/EK RENDELETE
(2007. március 6.)
a banánágazatban a tájékoztatásokra vonatkozó követelmények megállapítása tekintetében a 404/93/EGK rendelet végrehajtására vonatkozó részletes szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a banánpiac közös szervezéséről szóló, 1993. február 13-i 404/93/EGK tanácsi rendeletre (1) és különösen annak 29a. cikkére,
mivel:
(1)
A 404/93/EGK, az 1782/2003/EK és a 247/2006/EK rendeletnek a banánágazat tekintetében történő módosításáról szóló, 2006. december 19-i 2013/2006/EK tanácsi rendelet 2007. január 1-jétől jelentős mértékben módosította a banánpiac közös szervezését.
(2)
A kompenzációs támogatási rendszerrel foglalkozó szabályokat eltörölték. A banánpiac működésének felügyelete érdekében azonban indokolt, hogy a Bizottság továbbra is tájékoztatást kapjon a Közösségben termelt banán termeléséről és forgalmazásáról. Meg kell állapítani az ilyen információk tagállamok általi közlésére vonatkozó szabályokat. Az ilyen tájékoztatásoknak összevethetőnek kell lenniük a korábbi rendszerben közölt információkkal, ugyanakkor fontos, hogy a lehető legegyszerűbbek legyenek. A közösségi banánimport-szabályozás keretébe tartozó, a közös vámtarifa szerinti vámtétel alkalmazásával szabad forgalomba bocsátott banánra vonatkozó engedélyekről szóló, 2005. december 9-i 2014/2005/EK bizottsági rendelet (2) 2. cikke (1) bekezdésének d) pontjában megállapított, erre vonatkozó rendelkezések helyébe újabb rendelkezések léptek, ezért azokat törölni kell. Tehát a 2014/2005/EK rendeletet módosítani kell.
(3)
Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
(1) A tagállamok minden egyes jelentési időszak tekintetében tájékoztatják a Bizottságot a következőkről:
a)
a Közösségben termelt, a következő területeken forgalomba hozott banán mennyisége:
i.
a termesztési régióban;
ii.
a termesztési régión kívül;
b)
a Közösségben termelt és a termesztési régióban forgalomba hozott zöld banán átlagos eladási ára a helyi piacon;
c)
a Közösségben termelt és a termesztési régión kívül, mindazonáltal a Közösségen belül forgalomba hozott, az első kirakodási kikötőbe szállított (nem kirakodott) zöld banán átlagos eladási ára;
d)
előrejelzések az a), b) és c) pontban szereplő adatok értékére a két soron következő jelentési időszakra vonatkozóan.
(2) A termesztési régiók az alábbiak:
a)
Kanári-szigetek;
b)
Guadeloupe;
c)
Martinique;
d)
Madeira, Azori-szigetek és Algarve;
e)
Kréta és Lakónia;
f)
Ciprus.
(3) A naptári év jelentési időszakai az alábbiak:
a)
januártól április végéig;
b)
májustól augusztus végéig;
c)
szeptembertől december végéig.
Az egyes jelentési időszakokra vonatkozó tájékoztatásokat legkésőbb a jelentési időszakot követő második hónap tizenötödik napján be kell nyújtani.
(4) Az (1) bekezdésben említett információt a Bizottság által megjelölt elektronikus rendszeren keresztül kell megküldeni.
2. cikk
A 2014/2005/EK rendelet 2. cikke (1) bekezdésének d) pontját el kell hagyni.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. március 6-án.